天地無窮行
作者：釋文珦
朝代：宋

paragraphs: 天地無窮，人處于中。
三才既兆，庶類皆通。
至聖立極，萬方所宗。
如星拱北，如水朝東。
垂衣而治，天下爲公。
孝慈道廣，是謂大同。
自茲而降，謀用是崇。
兵由此起，彊弱相攻。
上下分亂，莫知適從。
匪茲禮義，曷能靖共。
順之者吉，逆之者凶。
不能率此，斯曰顓蒙。
窮通得喪，實維降衷。
巧愚不與，係於遭逢。
毋肆小智，以菑厥功。
安時處順，於焉考終。